b'\n_START_ARTICLE_\nSveti Rajnerije\n_START_SECTION_\n\xc5\xbdivotopis\n_START_PARAGRAPH_\nZa splitskoga nadbiskupa imenovan je 1175. godine. I\xc5\xa1ao je zajedno s nekoliko splitskih plemi\xc4\x87a u Carigrad da se pokloni caru Emanuelu. Godine 1177. sazvao je apostolski legat Rajmund provincijalni crkveni sabor u Splitu na koji su pozvani svi metropliti i biskupi, ali nije poznato \xc5\xa1to se rije\xc5\xa1avalo na tom sinodu._NEWLINE_Do\xc5\xa1ao je u spor sa Ka\xc4\x8di\xc4\x87ima zbog granica crkvenog imanja koje se nalazilo na granici posjeda izme\xc4\x91u splitske i omi\xc5\xa1ke komune te je 4. kolovoza 1180. godine kamenovan u klancu ju\xc5\xbeno od sela Dubrava u Poljicima. Tijelo mu je preneseno u Split u \xc5\xbeenski samostan sv. Benedikta. Crkvica Svetog Arnira (Rajnerija) sagra\xc4\x91ena je od kamenog klesanca u planinskom klancu na mjestu pogibije, a u podu crkvice do danas izvire voda, za koju puk vjeruje da je \xc4\x8dudotvorna._NEWLINE_Papa Siksto V. dao ga je 1589. navesti kao svetoga u potpisu pod fresku u crkvi svetog Jeronima u Rimu, a papa Aleksandar VIII. je 1690. godine odobrio njegov oficij i imenovao ga suza\xc5\xa1titnikom Splitske nadbiskupije.'